Ταμείο Ανάκαμψης & Ανθεκτικότητας

|  |
| --- |
| **Τίτλος** |

**ΒΕΛΤΙΩΣΗ ΚΑΙ ΤΡΟΠΟΠΟΙΗΣΗ ΤΗΣ ΠΡΟΣΒΑΣΙΜΟΤΗΤΑΣ ΣΤΙΣ ΕΛΛΗΝΙΚΕΣ ΠΑΡΑΛΙΕΣ**

**Σκοπός**

Η παρούσα ενίσχυση στοχεύει στη βελτίωση και τροποποίηση της προσβασιμότητας στις ελληνικές παραλίες και των συναφών με αυτές εγκαταστάσεων, ώστε να εξασφαλίζεται η ασφαλής και εύκολη πρόσβαση στην παραλία και τη θάλασσα από όλους τους επισκέπτες. Με το έργο αυτό θα χρηματοδοτηθεί η ανάπτυξη παρεμβάσεων ημι-μόνιμων υποδομών σε παραλίες της χώρας, προκειμένου να βελτιωθεί η προσβασιμότητα ατόμων με κινητικά προβλήματα ή εμποδιζομένων ατόμων γενικότερα.

Το έργο βασίζεται στην αξιοποίηση των αναπτυξιακών προοπτικών που παρουσιάζει το πλούσιο παραλιακό μέτωπο της Ελλάδας και έχει ως στόχο:

- Τη συμβολή στην ανάπτυξη τουρισμού ειδικών απαιτήσεων στις παραθαλάσσιες περιοχές της χώρας και

- Την προσέλκυση επισκεπτών-ατόμων με αναπηρίες, καθώς και άλλων κατηγοριών εμποδιζόμενων ατόμων

**Δικαιούχοι – Κριτήρια Επιλεξιμότητας**

Επιλέξιμοι για συμμετοχή στη Δράση κατόπιν αίτησής τους και σχετικής αξιολόγησης που θα ακολουθήσει, δύνανται να είναι, κατά περίπτωση οι ακόλουθοι φορείς διαχείρισης:

● Εταιρεία Ακινήτων Δημοσίου (ΕΤΑΔ): Ο φορέας της παρούσας κατηγορίας αποτελεί εταιρεία διαχείρισης και αξιοποίησης της ιδιωτικής περιουσίας του Δημοσίου και αποτελεί νομικό πρόσωπο που έχει τη μορφή ανώνυμης εταιρείας (Α.Ε.) του Ν. 4548/2018.

● ΟΤΑ α’ βαθμού (Δήμοι)

● Επιχειρήσεις: Για να είναι επιλέξιμος ο φορέας διαχείρισης της παρούσας κατηγορίας πρέπει να αποτελεί νομικό πρόσωπο που έχει τη μορφή είτε ανώνυμης εταιρείας (Α.Ε.) του Ν. 4548/2018 είτε προσωπικής εταιρείας (Ο.Ε./Ε.Ε) είτε ιδιωτικής κεφαλαιουχικής εταιρείας (Ι.Κ.Ε) του Ν.4072/2012,είτε εταιρείας περιορισμένης ευθύνης (ΕΠΕ) του Ν.3190/1955

Ως κριτήριο επιλεξιμότητας ορίζεται η νόμιμη σύσταση του δικαιούχου, η οποία τεκμηριώνεται με τα δικαιολογητικά του Παραρτήματος Ι της προκήρυξης

**Προϋπολογισμός & ποσοστό χρηματοδότησης**

Η δημόσια ενίσχυση ανέρχεται σε **17.136.800,00 €** και χρηματοδοτείται από το Ταμείο Ανάκαμψης και Ανθεκτικότητας για την περίοδο 2022-2025.

Τα όρια του αιτούμενου προϋπολογισμού κάθε αίτησης χρηματοδότησης ανά παραλία είναι τα ακόλουθα:

|  |  |
| --- | --- |
| **Δικαιούχοι** | **Ανώτατος αιτούμενος επιλέξιμος προϋπολογισμός ανά παραλία** |
| ΟΤΑ α’ βαθμού (Δήμοι) | 70.000,00 Ευρώ |
| ΕΤΑΔ ΑΕ | 70.000,00 Ευρώ |
| Επιχειρήσεις | 70.000,00 Ευρώ |

**Επιλέξιμες Δαπάνες**

Οι επενδύσεις οφείλουν να έχουν εύλογο κόστος υλοποίησης και πρέπει να τεκμηριώνονται εγγράφως με σαφή, συγκεκριμένο και επικαιροποιημένο τρόπο στην υποβαλλόμενη οικονομοτεχνική μελέτη. Στο πλαίσιο της παρούσας πρόσκλησης κάθε δυνητικός δικαιούχος δύναται να αιτηθεί δαπάνες:

● για την κατασκευή μη μόνιμων ραμπών πρόσβασης στην παραλία

● για την προμήθεια μη μόνιμων βοηθητικών εγκαταστάσεων όπως:

✔ λυόμενα αποδυτήρια

✔ φορητοί χώροι υγιεινής

✔ διάδρομοι (sea tracks) αποτελούμενοι από τμήματα κατάλληλου μήκους για εύκολη μεταφορά και αποθήκευση την χειμερινή περίοδο,

● χώροι σκίασης/προστασίας των λουόμενων

● προμήθεια πακέτου τηλεμετρίας και συσκευών συναγερμού

● ειδική σήμανση στις προσβάσιμες παραλίες κ.ά.

Σε κάθε περίπτωση, οι κατηγορίες δαπανών που αναφέρονται παραπάνω είναι ενδεικτικές και όχι περιοριστικές. Κάθε δικαιούχος οφείλει να μεριμνήσει για την εξασφάλιση της πρόσβασης από το οδικό δίκτυο σε κάθε σημείο παρέμβασης/παραλία που περιλαμβάνεται στην αίτηση χρηματοδότησής του. Οι παρεμβάσεις θα πρέπει να είναι σύννομες με το ισχύον θεσμικό πλαίσιο περιβαλλοντικής και λοιπής σχετικής νομοθεσίας. Ο προμηθευόμενος εξοπλισμός στο σύνολό του θα πρέπει να φέρει τα κατάλληλα πιστοποιητικά ασφαλούς λειτουργίας και συμβατότητας με τα όρια ασφαλείας που επιβάλλονται από οδηγίες, κανονισμούς και το εθνικό πλαίσιο. Σε κάθε περιοχή παρέμβασης/παραλία πρέπει να τοποθετηθούν ενημερωτικέςπληροφοριακές πινακίδες για την ενημέρωση των επισκεπτών για τα σημεία της παραλίας που είναι προσβάσιμα, τους χώρους υγιεινής κ.ά.

**Προθεσμία και διάρκεια έργου**

Η περίοδος υποβολής των αιτήσεων ενίσχυσης και των φακέλων υποψηφιότητας επεκτείνεται μέχρι τις 31/05/2024 , ώρα 12:00. .

Η περίοδος υποβολής των προτάσεων δύναται να λήξει σε χρόνο ενωρίτερο της ανωτέρω προσδιοριζόμενης ημερομηνίας, σε περίπτωση εξάντλησης των διαθέσιμων πόρων.